b'\n_START_ARTICLE_\nVaskiveden taistelu\n_START_SECTION_\nTaustaa\n_START_PARAGRAPH_\nVirrat oli punaisten hallussa l\xc3\xa4hes kokonaan olleen H\xc3\xa4meen l\xc3\xa4\xc3\xa4nin ulommaisin pit\xc3\xa4j\xc3\xa4, jonka pohjoispuolella avautui valkoisten vahvin tukialue Pohjanmaa. Sen kautta kulki sodank\xc3\xa4ynnin kannalta elint\xc3\xa4rke\xc3\xa4 Haapam\xc3\xa4en rata ja pit\xc3\xa4j\xc3\xa4st\xc3\xa4 oli Etel\xc3\xa4-Pohjanmaan lis\xc3\xa4ksi maantieyhteys my\xc3\xb6s Keski-Suomeen. Taistelutantereeksi joutunut Vaskiveden kyl\xc3\xa4 sijaitsi Kuruun johtavan maantien varrella noin 10 kilometri\xc3\xa4 Virtain kirkonkyl\xc3\xa4n lounaispuolella._NEWLINE_Yhteenotot kahtiajakautuneessa Vaskiveden kyl\xc3\xa4ss\xc3\xa4 alkoivat heti sodan alkup\xc3\xa4ivin\xc3\xa4, kun valkoisten kannattajat saivat haltuunsa pari sotilaskiv\xc3\xa4\xc3\xa4ria ja perustivat tukikohtansa paikalliseen kauppataloon. Samalla he ryhtyiv\xc3\xa4t kuulustelemaan ty\xc3\xb6v\xc3\xa4enliikkeen aktiiveja, joista osa pakeni kyl\xc3\xa4st\xc3\xa4 yhdess\xc3\xa4 k\xc3\xb6yh\xc3\xa4list\xc3\xb6n kanssa, mink\xc3\xa4 j\xc3\xa4lkeen Vaskivesi j\xc3\xa4i lopullisesti valkoisten haltuun. Kuitenkin viel\xc3\xa4 9. helmikuuta Kurun punakaartilaisia tunkeutui kyl\xc3\xa4\xc3\xa4n ja surmasi valkoisten majapaikassa kaksi varakasta is\xc3\xa4nt\xc3\xa4\xc3\xa4._NEWLINE_Kun punaisten yritykset edet\xc3\xa4 Haapam\xc3\xa4en radalle olivat ep\xc3\xa4onnistuneet Vilppulan rintamalla, p\xc3\xa4\xc3\xa4ttiv\xc3\xa4t he maaliskuun alussa yritt\xc3\xa4\xc3\xa4 my\xc3\xb6s pohjoisempaa Virtojen suunnalta. Pit\xc3\xa4j\xc3\xa4\xc3\xa4 puolusti tuolloin ainoastaan kaksi yliluutnantti Nikolai Rannanj\xc3\xa4rven johtamaa suojeluskuntakomppaniaa, mik\xc3\xa4 oli v\xc3\xa4h\xc3\xa4n kyl\xc3\xa4n strategiseen merkitykseen n\xc3\xa4hden. Avuksi l\xc3\xa4hetettiinkin ruotsalaisen upseerin Harald Hjalmarsonin komentama osasto, joka majoittui aluksi kirkonkyl\xc3\xa4\xc3\xa4n ja siirtyi Vaskivedelle 7. maaliskuuta. Hjalmarsonia pidet\xc3\xa4\xc3\xa4n yleisesti ep\xc3\xa4p\xc3\xa4tev\xc3\xa4n\xc3\xa4 upseerina, mik\xc3\xa4 n\xc3\xa4kyi my\xc3\xb6s h\xc3\xa4nen toiminnassaan Vaskivedell\xc3\xa4. Kyl\xc3\xa4ss\xc3\xa4 olleet suojeluskuntalaiset puolestaan vedettiin turvaamaan kirkonkyl\xc3\xa4\xc3\xa4, jonne he saivat avukseen Vilppulasta saapuneen H\xc3\xa4meen ryhm\xc3\xa4n komppanian.\n_START_SECTION_\nPunaisten ensimm\xc3\xa4inen hy\xc3\xb6kk\xc3\xa4ys\n_START_PARAGRAPH_\nPunaisten alkuper\xc3\xa4inen tarkoitus oli vallata Virtain kirkonkyl\xc3\xa4, jonka j\xc3\xa4lkeen ven\xc3\xa4l\xc3\xa4isen v\xc3\xa4nrikin G. A. Stolbovin johtaman osaston piti edet\xc3\xa4 Haapam\xc3\xa4en pohjoispuolella sijaitsevalle Pihlajaveden asemalle. Hy\xc3\xb6kk\xc3\xa4yksen oli m\xc3\xa4\xc3\xa4r\xc3\xa4 k\xc3\xa4ynnisty\xc3\xa4 jo paria p\xc3\xa4iv\xc3\xa4\xc3\xa4 ennen punaisten viimeiseksi j\xc3\xa4\xc3\xa4neen kolmannen yleishy\xc3\xb6kk\xc3\xa4yksen alkua. Kurusta 8. maaliskuuta matkaan l\xc3\xa4hetetty tiedustelupartio kuitenkin t\xc3\xb6rm\xc3\xa4si valkoisten puolustuslinjaan jo 10 kilometri\xc3\xa4 ennen kirkonkyl\xc3\xa4\xc3\xa4 Vaskiveden Tyrkk\xc3\xb6l\xc3\xa4ss\xc3\xa4._NEWLINE_Vaikka j\xc3\xa4rvien ymp\xc3\xa4r\xc3\xb6im\xc3\xa4 Vaskivesi oli sijaintinsa vuoksi vaikea valloitettava, p\xc3\xa4\xc3\xa4ttiv\xc3\xa4t punaiset hy\xc3\xb6kk\xc3\xa4t\xc3\xa4 kyl\xc3\xa4\xc3\xa4n heti seuraavana p\xc3\xa4iv\xc3\xa4n\xc3\xa4. Juho Eslinin johtama 900 punakaartilaisen joukko l\xc3\xa4hti liikkeelle Kurusta puoli kuuden aikaan aamulla ja saapui pari kilometri\xc3\xa4 Vaskiveden etel\xc3\xa4puolelle Koskenper\xc3\xa4n kyl\xc3\xa4\xc3\xa4n hieman ennen kymment\xc3\xa4. Eslinin komennossa oli Hyvink\xc3\xa4\xc3\xa4n punakaarti ja pienempi m\xc3\xa4\xc3\xa4r\xc3\xa4 Turun punakaartin sek\xc3\xa4 Pietarin suomalaisen punakaartin miehi\xc3\xa4. Punaisten hy\xc3\xb6k\xc3\xa4tess\xc3\xa4 valkoisten etuvartio vet\xc3\xa4ytyi puolenp\xc3\xa4iv\xc3\xa4n j\xc3\xa4lkeen Tyrk\xc3\xb6nharjulla sijaitsevalle p\xc3\xa4\xc3\xa4puolustuslinjalle, jota miehitti kaksi komppaniaa. Hy\xc3\xb6kk\xc3\xa4yksen painopiste siirtyi n\xc3\xa4in vasemmalle sivustalle, jossa punaiset saivat haltuunsa useita kyl\xc3\xa4n taloja. T\xc3\xa4m\xc3\xa4n j\xc3\xa4lkeen he j\xc3\xa4iv\xc3\xa4t asemiin valkoisten puolustuslinjan eteen.\n_START_SECTION_\nToisen p\xc3\xa4iv\xc3\xa4n taistelut\n_START_PARAGRAPH_\n10. maaliskuuta punaiset jatkoivat hy\xc3\xb6kk\xc3\xa4yst\xc3\xa4\xc3\xa4n jo kello 3 aamulla. L\xc3\xa4pimurtoa yritettiin oikealta sivustalta T\xc3\xb6rm\xc3\xa4-Tyrk\xc3\xb6n talon suunnalta, jonne siirrettiin parisataa miest\xc3\xa4. Punaiset eteniv\xc3\xa4t parin kilometrin levyisen\xc3\xa4 rintamana paksussa lumessa kahlaten ja saivat vastaansa valkoisten ankaran konekiv\xc3\xa4\xc3\xa4ritulen. Hy\xc3\xb6kk\xc3\xa4ys aiheutti valkoisten riveiss\xc3\xa4 rakoilua ja kun apuvoimia ei kuulunut, suunnitteli Hjalmarsson jo vet\xc3\xa4ytymist\xc3\xa4. Iltap\xc3\xa4iv\xc3\xa4ll\xc3\xa4 paikalle kuitenkin saapuivat Kaapo Viitaharjun ja Olavi Haapaniemen johtamat Ylih\xc3\xa4rm\xc3\xa4n ja \xc3\x84ht\xc3\xa4rin suojeluskuntalaiset. Punaisten hy\xc3\xb6kk\xc3\xa4ys pys\xc3\xa4ytettiin, mutta Hjalmarsson antoi siit\xc3\xa4 huolimatta joukoilleen per\xc3\xa4\xc3\xa4ntymisk\xc3\xa4skyn. Etulinjassa ollut \xc3\x84ht\xc3\xa4rin suojeluskuntalaisten p\xc3\xa4\xc3\xa4llikk\xc3\xb6 Olavi Haapaniemi ei kuitenkaan v\xc3\xa4litt\xc3\xa4nyt viesti\xc3\xa4 miehilleen, ja he onnistuivatkin pid\xc3\xa4tteem\xc3\xa4\xc3\xa4n punaisia, kunnes n\xc3\xa4m\xc3\xa4 pime\xc3\xa4n tultua vet\xc3\xa4ytyiv\xc3\xa4t takaisin asemiinsa. Pietarin suomalainen punakaarti yritti samaan aikaan koukkausta vasemmalta sivustalta Myllym\xc3\xa4en ylitse, mutta joutuivat my\xc3\xb6s vet\xc3\xa4ytym\xc3\xa4\xc3\xa4n h\xc3\xa4m\xc3\xa4r\xc3\xa4n tultua, ajauduttuaan liian l\xc3\xa4helle valkoisten puolustuslinjaa._NEWLINE_P\xc3\xa4iv\xc3\xa4n aikana kaatui kolme ja haavoittui 10 valkoista. Paikalle h\xc3\xa4lytettiin apuvoimia valkoisten p\xc3\xa4\xc3\xa4majasta Sein\xc3\xa4joelta, josta m\xc3\xa4\xc3\xa4r\xc3\xa4ttiin mobilisoitavaksi V\xc3\xb6yrin sotakoulu. Apujoukot kuitenkin ehtiv\xc3\xa4t paikalle vasta seuraavana p\xc3\xa4iv\xc3\xa4n\xc3\xa4. Hjalmarsson puolestaan vet\xc3\xa4ytyi y\xc3\xb6ksi Virtain kirkonkyl\xc3\xa4\xc3\xa4n, jonne evakuoitiin my\xc3\xb6s Vaskivedelle viel\xc3\xa4 j\xc3\xa4\xc3\xa4neet siviilit.\n_START_SECTION_\nPunaisten vet\xc3\xa4ytyminen\n_START_PARAGRAPH_\nY\xc3\xb6n aikana punaiset valmistelivat tykist\xc3\xb6lleen asemat ja aloittivat viimeisen hy\xc3\xb6kk\xc3\xa4yksens\xc3\xa4 kello 11.30. Valkoisia oli tuolloin puolustuslinjassa viiden komppanian verran. He olivat sit\xc3\xa4 ennen yritt\xc3\xa4neet harhautusta l\xc3\xa4hett\xc3\xa4m\xc3\xa4ll\xc3\xa4 omia miehi\xc3\xa4\xc3\xa4n l\xc3\xa4hestym\xc3\xa4\xc3\xa4n ulommaisia puolustuslinjoja, jotta punaiset luulisivat n\xc3\xa4iden olevan valkoisten saamia apuvoimia. Punaisilla oli k\xc3\xa4yt\xc3\xb6ss\xc3\xa4\xc3\xa4n kaksi tykki\xc3\xa4, joilla ampui vapaaehtoisena punakaartiin liittynyt ven\xc3\xa4l\xc3\xa4inen matruusi. Tykkituli sytytti ainakin kaksi taloa palamaan ja lis\xc3\xa4ksi kyl\xc3\xa4n kansakoulu sai osuman, jolloin rakennuksessa majailleita valkoisia haavoittui. Tuloitus sai kokemattomat suojeluskuntalaiset paniikkiin, mutta lopulta ruotsalainen luutnantti Henrik \xc3\x85str\xc3\xb6m palautti joukot j\xc3\xa4rjestykseen ja paenneista muodostettiin varalinja varsinaisen puolustuslinjan taakse. Punaisten tykist\xc3\xb6tuli kuitenkin loppui nopeasti, kun ven\xc3\xa4l\xc3\xa4inen matruusi kaatui valkoisten konekiv\xc3\xa4\xc3\xa4ritulituksessa._NEWLINE_Taistelu k\xc3\xa4\xc3\xa4ntyi lopulta valkoisten eduksi, kun paikalle jo h\xc3\xa4lytetty V\xc3\xb6yrin pataljoona saapui Vaskivedelle kello 16\xe2\x80\x9317 v\xc3\xa4lill\xc3\xa4. Noin 650 miehen vahvuinen osasto oli mobilisoitu jo edellisen\xc3\xa4 iltap\xc3\xa4iv\xc3\xa4n\xc3\xa4 kello 17, jonka j\xc3\xa4lkeen se kuormattiin Tervajoen rautatieasemalle, mist\xc3\xa4 junakuljetus l\xc3\xa4hti liikkeelle kello 24. Saavuttuaan viiden aikaan aamulla Alavudelle, pataljoona siirtyi 50 kilometrin p\xc3\xa4\xc3\xa4h\xc3\xa4n Virtain kirkonkyl\xc3\xa4\xc3\xa4n, jossa se oli perill\xc3\xa4 puoliltap\xc3\xa4ivin. Vaskiveden puolustusta johtanut Harals Hjalmarson kuitenkin ep\xc3\xa4r\xc3\xb6i l\xc3\xa4hett\xc3\xa4\xc3\xa4 vahvistuksia linjaan. Sen sijaan h\xc3\xa4n j\xc3\xa4rjesti pataljoonalle ruokailun ja ryhtyi \xc3\xa4kseeraamaan osaston hevosmiehi\xc3\xa4 saadakseen rekijonon pysym\xc3\xa4\xc3\xa4n paremmin kasassa. _NEWLINE_Lopulta v\xc3\xb6yril\xc3\xa4iset suuntasivat Vaskivedelle illan pimetess\xc3\xa4. Osato k\xc3\xa4rsi ensimm\xc3\xa4isen tappion jo v\xc3\xa4litt\xc3\xb6m\xc3\xa4sti paikalle saavuttuaan, kun yksi mies kaatui punaisten konekiv\xc3\xa4\xc3\xa4ritulessa. Toverin kaatuminen ja kyl\xc3\xa4ss\xc3\xa4 palavat talot tulivat j\xc3\xa4rkytyksen\xc3\xa4 sotaan tottumattomille joukoille ja pataljoona vitkasteli edelleen j\xc3\xa4rjest\xc3\xa4ytymisess\xc3\xa4\xc3\xa4n. Lis\xc3\xa4ksi Hjalmarsson ei edelleenk\xc3\xa4\xc3\xa4n l\xc3\xa4hett\xc3\xa4nyt miehi\xc3\xa4 linjaan, vaan ryhtyi itse tutkimaan tilannetta. T\xc3\xa4m\xc3\xa4 kuitenkin osoittautui lopulta valkoisten onneksi, kun oikealla sivustalla olleet Hyvink\xc3\xa4\xc3\xa4n punakaartin joukot l\xc3\xa4htiv\xc3\xa4t heti kello 16 aikaan vet\xc3\xa4ytym\xc3\xa4\xc3\xa4n havaitessaan V\xc3\xb6yrin pataljoonan saapumisen. Taaempana olleet v\xc3\xa4syneet joukot eiv\xc3\xa4t my\xc3\xb6sk\xc3\xa4\xc3\xa4n en\xc3\xa4\xc3\xa4 suostuneet l\xc3\xa4htem\xc3\xa4\xc3\xa4n linjaan, jonka j\xc3\xa4lkeen Estlin veti joukkonsa takaisin Kuruun ja l\xc3\xa4hti itse hakemaan apuvoimia Tampereelta. _NEWLINE_Kolmen p\xc3\xa4iv\xc3\xa4n aikana k\xc3\xa4ydyiss\xc3\xa4 taisteluissa kaatui 9 punaista ja haavoittui noin 20. Hjalmarsson omaksui viivyttelytaktiikan my\xc3\xb6s my\xc3\xb6hemmiss\xc3\xa4 taisteluissaan, mik\xc3\xa4 kuitenkin osoittautui niiss\xc3\xa4 virheeksi.\n_START_SECTION_\nMuistomerkki\n_START_PARAGRAPH_\nValkoisten pystytt\xc3\xa4m\xc3\xa4 Vaskiveden taistelun muistomerkki sijaitsee keskell\xc3\xa4 kyl\xc3\xa4\xc3\xa4 Vaskivedentien eli nykyisen kantatie 65:n varrella. Muistomerkin vaatiman maa-alueen lahjoitti is\xc3\xa4nt\xc3\xa4 Abraham Tanhua-Tyrkk\xc3\xb6 ja sen suunnitteli Virroilta kotoisin ollut arkkitehti Onni Tarjanne. Kolme metri\xc3\xa4 korkea graniittinen veistos paljastettiin taistelun kymmenvuotisp\xc3\xa4iv\xc3\xa4n\xc3\xa4 11. maaliskuuta 1928.'